**Σάββατο, 16/9/2017**

**Επικήδειος λόγος του Γενικού Διευθυντή του Υπουργείου Δικαιοσύνης και Δημοσίας Τάξεως κ. Ανδρέα Μυλωνά**

**στην κηδεία του φονευθέντος από τους Τούρκους το 1974,**

**Μηλιώτη Ελευθέριου – Ιερός Ναός Μεταμορφώσεως του Σωτήρος, Ανθούπολη , 10 π.μ.**

-----------------------------------------------------------------------------------------

Σεβαστό Ιερατείο,

Σεβαστοί συγγενείς,

Με συγκίνηση και δέος, στεκόμαστε σήμερα μπροστά στα λείψανα ενός ακόμα τραγικού θύματος της τουρκικής θηριωδίας. Οδηγημένοι από το εθνικό και θρησκευτικό χρέος μας, απευθύνουμε το ύστατο χαίρε στον Ελευθέριο Μηλιώτη του Κυριάκου και της Δέσποινας, από τα Πυργά Αμμοχώστου.

Εκφράζουμε την ευγνωμοσύνη μας, σε έναν ακόμα ήρωα της κυπριακής ελευθερίας που θυσιάστηκε στον άνισο και προδομένο πόλεμο με τον Τούρκο εισβολέα.

Όσα χρόνια κι αν περάσουν οι μνήμες επιστρέφουν στις μαύρες εκείνες μέρες του 1974, που σκόρπισαν στον τόπο μας την καταστροφή με τις χιλιάδες πρόσφυγες, τους νεκρούς και τους αγνοούμενους της κυπριακής τραγωδίας. Στις μαύρες μέρες που προκάλεσαν πόνο ανείπωτο αλλά και πληγές που παραμένουν ακόμη ανοικτές, όπως αυτές των συγγενών των αγνοουμένων μας.

Σαράντα τρία χρόνια από τότε που ο Ελευθέριος έγραψε με ανεξίτηλα γράμματα και το δικό του όνομα στο Πάνθεον των Αθανάτων μας, και οδηγημένοι από το εθνικό και θρησκευτικό μας χρέος, με αισθήματα βαθειάς συγκίνησης και δέους του απευθύνουμε το ύστατο χαίρε και του αποδίδουμε τον προσήκοντα φόρο τιμής.

Ο Ελευθέριος, πριν από την τουρκική εισβολή, ζούσε με τους γονείς του στα Πυργά Αμμοχώστου. Η αποφράδα μέρα της τουρκικής εισβολής τον βρήκε να υπηρετεί τη στρατιωτική του θητεία στο 399 Τάγμα Πεζικού, με έδρα το Μπογάζι Αμμοχώστου. Όταν άρχισαν οι πρώτοι βομβαρδισμοί από τα τουρκικά αεροπλάνα, το τάγμα έλαβε οδηγίες να ετοιμαστεί για ανάληψη αποστολής. Την ίδια μέρα, όλοι οι άνδρες του τάγματος αναχώρησαν για την περιοχή Δικώμου, αλλά καθοδόν, μεταξύ των χωριών Αγκαστίνας και Τζιάος, έπεσαν σε ενέδρα τουρκοκύπριων στρατιωτών. Τα παλληκάρια μας, συνήψαν σκληρή μάχη, κατάφεραν να εξουδετερώσουν τα εχθρικά στρατεύματα και συνέχισαν χωρίς απώλειες για το Δίκωμο. Φθάνοντας στο Δίκωμο επάνδρωσαν άμεσα τις αμυντικές θέσεις της Εθνικής Φρουράς ενισχύοντας τους στρατιώτες λόχου του 361 τάγματος Πεζικού που βρίσκονταν ακροβολισμένοι εκεί.

Δύο μέρες μετά, στις 22.7.1974, ο δεύτερος λόχος του 399 τάγματος Πεζικού, στον οποίο ανήκε ο Ελευθέριος, έλαβε διαταγή και κινήθηκε προς την περιοχή «Άσπρη Μούττη», για εξουδετέρωση τουρκικών φυλακίων και κατάληψη της μεγάλης από στρατιωτικής απόψεως περιοχή αυτή. Εκεί, ο Ελευθέριος και οι συναγωνιστές του δέχθηκαν μεγάλης κλίμακας επίθεση από τους Τούρκους, οι οποίοι χρησιμοποιούσαν για το σκοπό αυτό όλμους και άλλα βαρέα όπλα. ΄Οταν οι φωτιές που ξέσπασαν από τις οβίδες των Τούρκων απείλησαν τις θέσεις των στρατιωτών του λόχου πάρθηκε απόφαση για απαγκίστρωση και όλοι οι άνδρες άρχισαν να απομακρύνονται. Ο Ελευθέριος δεν θεάθηκε να απομακρύνεται από την περιοχή και έκτοτε η τύχη του αγνοείτο.

Έτσι στον μακρύ κατάλογο των τραγικών θυμάτων του προδομένου αγώνα προστέθηκε και το όνομα του Ελευθέριου Μηλιώτη και οι δικοί του άνθρωποι βίωσαν για χρόνια την πίκρα της προσμονής.

Τα οστά του Ελευθέριου βρέθηκαν σε ομαδικό τάφο στην περιοχή Άσπρη Μούττη, πολύ αργότερα στο πλαίσιο του προγράμματος εκταφών και αναγνώρισης λειψάνων της Διερευνητικής Επιτροπής Αγνοουμένων.

Όλες οι περιπτώσεις των αγνοουμένων μας μάς συγκλονίζουν και μας προκαλούν πόνο. Μας παραπέμπουν στη σκληρή πραγματικότητα που έζησε η πατρίδα μας με την προδοσία της 15ης Ιουλίου του 1974 που άνοιξε τις κερκόπορτες στους τούρκους που καραδωκούσαν. Που οδήγησαν στην χειρότερη καταστροφή για την Κύπρο μας.

 Χιλιάδες τα θύματα: νεκροί, αγνοούμενοι, αιχμάλωτοι, και εγκλωβισμένοι. Ένα τρίτο του πληθυσμού μας κατέστησαν πρόσφυγες. Πιο τραγική ίσως πτυχή, αυτή των αγνοουμένων μας. Η πίκρα την οποία για χρόνια βίωσαν οι δικοί τους άνθρωποι. Πίκρα που συνεχίζεται ακόμη γιατί υπάρχουν ακόμη πολλοί συμπατριώτες μας που αγνοούνται. Η κατοχική δύναμη αρνείται δυστυχώς να επιδείξει τη δέουσα συνεργασία για τη διακρίβωση και της δικής τους τύχης, ως εάν οι βαριές ευθύνες της μπορούν να αποκρυβούν ή να ξεχαστούν με την πάροδο του χρόνου.

Η κατοχική δύναμη οφείλει να ανταποκριθεί στη δίκαιη απαίτηση του κυπριακού λαού που είναι και απαίτηση του Ευρωπαϊκού Δικαστηρίου Ανθρωπίνων Δικαιωμάτων. Να επιτρέψει χωρίς όρους και υπεκφυγές τις εκταφές στις λεγόμενες στρατιωτικές περιοχές των κατεχομένων εδαφών μας. . Να επιτρέψει, επίσης, την πρόσβαση των ερευνητών στα αρχεία του τουρκικού στρατού, όπου με βεβαιότητα υπάρχουν πληροφορίες για πολύ περισσότερες περιπτώσεις αγνοουμένων. Οφείλει, ακόμα, να δώσει στοιχεία για την μετακίνηση λειψάνων από τους αρχικούς χώρους ταφής σε άλλους, που παραμένουν άγνωστοι, γεγονός που καταγράφεται ως ένα, ακόμη μεγαλύτερο, έγκλημα.

Ενωμένοι, ενώπιον των σεπτών μορφών των ηρώων μας, καλούμαστε να ανανεώσουμε την υπόσχεση ότι θα εντατικοποιήσουμε τις προσπάθειες κάμψης της τουρκικής αδιαλλαξίας. Τις προσπάθειες για διαμόρφωση των προϋποθέσεων για την άμεση επανέναρξη των διαπραγματεύσεων με στόχο τη δικαίωση του λαού μας. Την υπόσχεση, να παραδώσουμε στη νέα γενιά μια ενωμένη πατρίδα. Την ευκαιρία να ζήσει και να δημιουργήσει σε ένα σύγχρονο ευρωπαϊκό, και ισότιμο με όλα τα άλλα κράτος.

Στόχος είναι και παραμένει μια λύση έντιμη, μια λύση που να ανταποκρίνεται στην επιθυμία όλων μας να απαλλάξουμε την πατρίδα μας από την κατοχή, να την επανεώσουμε και να δημιουργήσουμε συνθήκες ειρηνικής και αρμονικής συμβίωσης για όλους τους νόμιμους κατοίκους της. Την ελπίδα και την προσδοκία να περάσει η Κύπρος σε μια άλλη εποχή η οποία να εξασφαλίζει ευοίωνο μέλλον στις επερχόμενες γενιές.

Ενωμένοι και με όλη την υπευθυνότητα και τη σύνεση που απαιτούν οι περιστάσεις θα εξαντλήσουμε όλες τις δυνατότητες που υπάρχουν και με διεκδικητικότητα θα επιδιώξουμε να οδηγήσουμε τη χώρα σε μια δίκαιη και λειτουργική λύση, η οποία να τερματίζει την κατοχή και να επανενώνει την πατρίδα και το λαό μας.

Αυτή είναι η ιστορική μας ευθύνη στους Έλληνες Κύπριους απέναντι στις απελθούσες και κυρίως στις επερχόμενες γενεές των Ελλήνων της Κύπρου. Αυτή είναι η οφειλή μας προς τους ήρωες της πατρίδας μας. Τους το χρωστούμε και οφείλουμε να δικαιώσουμε τους αγώνες και τις θυσίες τους.

Η κυπριακή γη, για την οποία πολέμησε και θυσιάστηκε ο Ελευθέριος, ανοίγει σήμερα τα σπλάχνα της για να τον υποδεχθεί. Μετά από τόσες ταλαιπωρίες και δοκιμασίες η ψυχή του θα αναπαύεται επιτέλους από σήμερα εν ειρήνη, ελεύθερη.

Αιώνια ας είναι η μνήμη σου ήρωα Ελευθέριε Μηλιώτη.